S-1332/2008

Mál þetta, sem dómtekið var í dag, er höfðað með ákæru útgefinni af lögreglustjóranum á höfuðborgarsvæðinu 9. október sl. á hendur R-x-x M-x-x H-x-x, kt. [...], Hraunbæ 107, Reykjavík, fyrir eftirtalin brot framin á árinu 2008 í Reykjavík nema annað sé tekið fram:

I.

Fyrir þjófnað, með því að hafa aðfaranótt þriðjudagsins 1. júlí, að bifreiðastæði við Dalbraut 3 stolið 4 felgum ásamt dekkjum undan bifreiðinni EH-636 samtals að verðmæti kr. 400.000.- þúsund.

Brot þetta er talið varða við 244. gr. almennra hegningarlaga nr. 19/1940.

II.

Umferðar- og fíkniefnalagabrot, með því að hafa:

1. Aðfaranótt laugardagsins 23. febrúar ekið bifreiðinni E-718 sviptur ökuréttindum við Hraunbæ 107a, þar sem lögregla stöðvaði aksturinn.

2. Mánudaginn 25. febrúar ekið bifreiðinni E-718 sviptur ökuréttindum við Norðurfell hjá Vesturbergi, þar sem lögregla stöðvaði aksturinn.

3. Föstudaginn 14. mars ekið bifreiðinni PG-888 sviptur ökuréttindum við gatnamót Bíldshöfða og Breiðhöfða, þar sem bifreiðin lenti á öryggisgrindverki sem féll við og þar sem akstri lauk.

4. Laugardaginn 10. maí ekið bifreiðinni PG-888, undir áhrifum ávana- og fíkniefna og óhæfur til að stjórna henni örugglega og sviptur ökuréttindum við Vallarkór hjá Vatnsendavegi í Kópavogi, þar sem lögregla stöðvaði aksturinn.

5. Að morgni 1. júní ekið bifreiðinni PG-888 undir áhrifum áfengis (vínandamagn í blóði 0,52‰) og ávana- og fíkniefna, óhæfur til að stjórna henni örugglega og sviptur ökuréttindum, vestur Suðurlandsveg við Hveragerði þar sem lögregla stöðvaði aksturinn.

6. Sunnudaginn 20. júlí ekið bifreiðinni PG-888 sviptur ökuréttindum við Hafnarstræti, þar sem lögregla stöðvaði aksturinn.

7. Fimmtudaginn 21. ágúst ekið bifreiðinni PG-888 undir áhrifum ávana- og fíkniefna og óhæfur til að stjórna henni örugglega og sviptur ökurétttindum vestur Ártúnsbrekku við Þórðarhöfða þar sem lögregla stöðvaði aksturinn við Malarhöfða 8 [...].

8. Föstudaginn 22. ágúst ekið bifreiðinni PG-888 undir áhrifum ávana- og fíkniefna og óhæfur til að stjórna henni örugglega og sviptur ökuréttindum austur Ánanaust að Mýrargötu húsi nr. 14 þar sem lögregla stöðvaði aksturinn.

9. Fimmtudaginn 2. október ekið bifreiðinni OF-224 undir áhrifum ávana- og fíkniefna og óhæfur til að stjórna henni örugglega og sviptur ökuréttindum frá gatnamótum Snorrabrautar og Hverfisgötu austur Sæbraut að Ártúnsbrekku, þar sem lögregla stöðvaði aksturinn.

Eru brotin í ákærulið 1-9. talin varða við 1. mgr. 48. gr. og er varðar ákærulið 4., 5., 7., 8., og 9., við 1., sbr. 2. mgr., 45. gr. a, og ákæruliður 5. við 1., sbr. 2. mgr. 45. gr., allt sbr. 1. mgr. 100. gr., umferðarlaga nr. 50/1987, sbr. 5. gr. laga nr. 66/2006, [...].

Þess er krafist að ákærði verði dæmdur til refsingar og til sviptingar ökuréttar skv. 101. og 102. gr. nefndra umferðarlaga, sbr. 25. gr. laga nr. 44/1993 og 18. gr. laga nr. 66/2006 og [...]. Þess er og krafist að bifreiðin PG-888 verði gerð upptæk til ríkissjóðs, samkvæmt. 2. mgr. 107. gr. a. umferðarlaga nr. 50/1987, sbr. 9. gr. l. nr. 69/2007.

Við þingfestingu málsin í dag féll sækjandi frá vörslum á 3 töflum MDMA samkvæmt 7. tl. II. kafla ákæru.

Verjandi ákærða krefst vægustu refsingar er lög leyfa og hæfilegrar þóknunar sér til handa.

Farið var með mál þetta samkvæmt 125. gr. laga nr. 19/1991 og var það tekið til dóms án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Ákærði er fæddur í maí 1982. Hann gekkst undir sátt á árinu 2007 fyrir ölvunarakstur. Þá gekkst hann undir viðurlagaákvörðun 5. desember 2007 fyrir brot gegn ýmsum ákvæðum umferðarlaga þ. á m. fyrir ölvunar- og réttindaleysisakstur. Loks gekkst hann 29. febrúar sl. undir viðurlagaákvörðun fyrir ölvunar- og réttindaleysisakstur. Brot ákærða í þessu máli eru fjölmörg. Hefur hann verið sakfelldur fyrir þjófnað á felgum og dekkjum að verðmæti 400.000 krónur. Þá hefur hann verið sakfelldur fyrir akstur í 9 skipti sviptur ökuréttindum. Þá hefur hann verið sakfelldur fyrir að aka bifreið í 4 skipti undir áhrifum ávana- og fíkniefna. Loks hefur hann verið sakfelldur fyrir ölvunarakstur. Með hliðsjón af því og sakaferli ákærða sæti hann fangelsi í 6 mánuði. Til frádráttar refsingu kemur 6 daga gæsluvarðhaldsvist ákærða frá 4. júlí til 10. júlí 2008.

Með vísan til lagaákvæða í ákæru skal ákærði sviptur ökurétti ævilangt frá uppkvaðningu dómsins að telja.

Ákæruvald hefur, með vísan til sakaferils ákærða, krafist upptöku bifreiðar með skráningarnúmerið PG-888. Samkvæmt 2. mgr. 107. gr. a umferðarlaga skal gera ökutæki upptækt þegar eigandi þess hefur verið dæmdur sekur eða gengist undir refsingu vegna aksturs undir áhrifum fíkniefna eða undir áhrifum áfengis sem hefur í för með sér sviptingu ökuréttar og vínandamagn í blóði er 1,20‰ eða meira eða vínandamagn í lítra lofts sem hann andar frá sér nemur 0,60 milligrömmum eða meira, og viðkomandi hefur tvisvar síðustu þrjú árin fyrir brotið verið dæmdur sekur eða gengist undir refsingu fyrir akstur undir áhrifum fíkniefna eða áfengis þar sem vínandamagn í blóði hefur mælst 1,20‰ eða meira eða vínandamagn í lítra lofts sem hann andar frá sér hefur numið 0,60 milligrömmum eða meira og sem hefur haft í för með sér sviptingu ökuréttar. Gera skal ökutæki upptækt enda þótt það hafi ekki verið notað þegar brotið var framið. Ákærði gengst nú undir refsingu fyrir akstur undir áhrifum áfengis og ávana- og fíkniefna í efri mörkum. Þá hefur hann samkvæmt sakavottorði í tvígang á tveggja ára tímabili áður gengist undir slíka refsingu. Með hliðsjón af því og ófrávíkjanlegum ákvæðum laganna verður ekki undan því vikist að gera upptæka til ríkissjóðs bifreið ákærða með skráningarnúmerið PG-888.

Ákærði greiði 793.852 krónur í sakarkostnað, þar af málsvarnarþóknun skipaðs verjanda hans, H-kk-ef I-kk-ef hæstaréttarlögmanns, 167.079 krónur.

D ó m s o r ð :

Ákærði, R-x-x M-x-x H-x-x, sæti fangelsi í 6 mánuði. Til frádráttar refsingu kemur 6 daga gæsluvarðhaldsvist ákærða frá 4. júlí til 10. júlí 2008.

Ákærði er sviptur ökurétti ævilangt frá uppkvaðningu dómsins að telja.

Upptæk er gerð til ríkissjóðs bifreið með skráningarnúmerið PG-888.

Ákærði greiði 793.852 krónur í sakarkostnað, þar af málsvarnarþóknun skipaðs verjanda hans, H-kk-ef I-kk-ef hæstaréttarlögmanns, 167.079 krónur.

S-kk-nf S-kk-nf.